Lowalangi

Lowalangi no töi nibe'e Nono Niha iada'a khö samösa geheha samatörö ulidanö ba ösinia ma'afefu ba samatörö fa'auri niha. Börö da'ö fagölö geluahara wehede "Allah" ba li Indonesia ma zui "God" ba li Inggris. Heza alua wa mamati niha wa so silö'ö-lö'önia samösa lowalangi ba gulidanö andre, lafotöi da'ö "teisme". Bakha ba agama nifotöi agama "monoteis" (simane Yahudi, Niha Keriso ba Islam) faduhu dödö niha wa ha samösa Lowalangi andrö, wa fondrege mofa'abölö ia, wa ya'ia zamazökhi gofu hadia ia fefu, ba wa khönia oi mamati niha. Ba agama bö'ö nifotöi "politeis", lowalangi andrö no "eheha samatörö ulidanö (heŵa'ae tenga ulidanö ma'asagörö bahiza ha föfönia) ma zui samatörö fa'auri niha, ba börö da'ö labe'e khönia wasömbata ma zui khö gofu hadia ia zi tobali fangali geheha andre.

Söndra niha sanandrösa khö lowalangi no fabö'ö-bö'ö. Ato ndra ere teologi ba filsafat si no manandraigö ba wangoroma'ö wa so lowalangi, heŵa'ae irugi ma'ökhö lö soroma (li Indonesia "bukti") si tola la'oroma'ö. Bahiza so göi niha bö'ö si lö manema wa so lowalangi ma eheha bö'ö samatörö ulidanö ba fa'auri niha, ba faduhu sibai dödöra wa lö lowalangi (söndra nifotöi "ateisme"). Baero da'ö so göi zöndra nifotöi "agnostisisme" sanguma'ö wa lö ta'ila na so lowalangi ma lö'ö. Awö da'ö so zanguma'ö wa tanöa fefu no lowalangi samösa (söndra nifotöi "panteisme") ba so göi zanguma'ö wa so sa lowalangi, bahiza tenga ya'ia zamazökhi tanöa fefu ba tenga ya'ia zomböi niha (söndra nifotöi "deisme").

Molo'ö "teisme" Lowalangi si faduhu tödö niha no samösa Lowalangi sangomasi'ö niha ba sanötöna ena'ö lafolakhömi ia niha faoma fangandrö, fanunö ba folo'ö lala wa'auri si faudu ba daromali Lowalangi andrö.

Oroita wehede Lowalangi 

Me föna fatua lö tohare Niha Keriso ba Danö Niha, lafosumange "lowalangi" niha börö me ya'ia wurugö niha si so ba Danö Niha ma'ökhö. Ira furugö andre tohare ba Danö Niha me töra 500 fakhe si lalö. Larugi Danö Niha ba zinga nasi tanö ba gatumbukha ba Lahusa ba awu'a-wu'a ira irege mangahono ba mowanua ira ba Mbörönadu ba Gomo. Baero lowalangi andre, so samösa tö wurugö niha ba Danö Niha, ya'ia "laturedanö". Ya'ira andre tohare ba Danö Niha föna ndra lowalangi, töra 1.000 fakhe si lalö. Me ya'ira wurugö niha andrö wa lafolakhömi ira niha me faduhu dödö niha wa ya'ira zamatörö hadia ia ba wa'auri niha, töra-töra hadia mofökhö niha ma zui lö'ö. Ba ba ginötö i'ali Zura Ni'amoni'ö ba li Niha Ernst Ludwig Denninger i'oguna'ö döi Lowalangi tobali fangali döi Yahwe ba afökha wangali zatana. Aefa da'ö latohugö manö wangoguna'ö simanö ira misionaris tanö bö'ö simane Heinrich Sundermann , sanga'ali Zura Ni'amoi'ö ba li Niha, ba he ira Niha Keriso si so ba Danö Niha irugi ma'ökhö.

Umbu 

Kategori:Agama
Kategori:Niha Keriso